# **Vejledning om prisfastsættelse for Indtægtsdækket Virksomhed (DR2)**

De generelle regler for, hvordan statslige institutioner skal prisfastsætte deres varer og ydelser, er beskrevet i budgetvejledningen. For den indtægtsdækkede aktivitet gælder følgende betingelser, når en vare eller serviceydelse skal prisfastsættes.:

1. Der skal ske fuld omkostningsdækning
2. Der må ikke ske en konkurrenceforvridning i forhold til mulige ikke statslige leverandører
3. Der skal indregnes et minimumsoverskud

Ovennævnte hensyn gennemgås nærmere nedenfor.

**Fuld omkostningsdækning**

Den fulde omkostningsdækning omfatter de direkte og de indirekte omkostninger som er relateret til projektet.

De direkte omkostninger omfatter eksempelvis.:

1. Løn
2. Materialer
3. Tjenesteydelser
4. Rejseudgifter mv

Det vil sige alle de direkte omkostninger, som er nødvendige for at gennemføre projektet.

De indirekte omkostninger består af 3 grupper:

1. De øvrige indirekte, men projekthenførbare
2. Fælles (overhead)
3. Reguleringsmæssige

*Ad 1. De øvrige indirekte, men projekthenførbare omkostninger*

De øvrige indirekte, men projekthenførbare omkostninger, skal indgå i priskalkulationen som selvstændige punkter. Det kunne være:

* Professionel erhvervsansvarsforsikring, produktansvar.
* Laboratorietillæg.
* Risikotillæg, fx risiko for forsinkelser, bod mm.
* Udviklingsomkostninger (kurser, rådgivning, mm).

*Ad 2. Fælles indirekte omkostninger (overhead)*

De indirekte fælles omkostninger er en række omkostninger, som AU har på delregnskab 1. Eksempler herpå er administrative lønomkostninger og omkostninger til eksempelvis kontorhold, IT og husleje

De indirekte fælles omkostninger indregnes i en fælles overheadprocentsats, som tillægges projektets priskalkulation. Overheadsatsen genberegnes en gang om året af Økonomisekretariatet på basis af det seneste godkendte regnskab, og gælder for det kommende år. Den gældende overheadprocent er en minimumssats, og fremgår af priskalkulationsskemaet.

*Ad 3. Reguleringsmæssige indirekte omkostninger*

For at undgå konkurrenceforvridning skal der indregnes en række beregnede omkostninger. Omkostninger, som en privat virksomhed ville have, men som AU er fritaget for eller har lempeligere vilkår for. Disse omkostninger kaldes reguleringsmæssige omkostninger. Nedenstående er eksempler på reguleringsmæssige omkostninger, og listen er ikke udtømmende:

* Nogle DR2-aktiviteter anvender anlæg, som er indkøbt for donerede midler. En privat virksomhed skal låne penge for at finansiere et tilsvarende anlæg. For AU er der tale om et ”gratis gode”, som er betalt af andre.
* Anvendelse af indsamlede oplysninger, som er betalt af anden ekstern finansiering skal indregnes.
* AU er underlagt statens regler om selvforsikring. Private virksomheder skal tegne forsikringer for at dække medarbejderne i tilfælde af arbejdsskader. Dette gælder ikke for AU.
* Tilsvarende med bilafgifter og forsikring, AU er fritaget, men de private virksomheder skal betale afgifterne og tegne forsikringer.
* Alle skatter og afgifter som AU er fritaget for i kraft af at være en statslig institution, men som en privat aktør skal betale.

En række af disse for AU ”gratis” goder, er relateret til en enkelt serviceydelse (skal indgå i priskalkulationen som selvstændige punkter), og andre er fælles for hele AU.

De omkostninger (reguleringsmæssige), der kan siges at være fælles for hele AU, er teknisk beregnet og lagt ind i overheaden. Det drejer sig om selvforsikringsordningen, bilafgifter, revision.

**Minimumsoverskud (EBIT)**

Ud over fuld omkostningsdækning, som er beskrevet ovenfor, skal der indregnes et overskud, når der er tale om indtægtsdækket virksomhed. Overskuddet skal som minimum svare til, hvad der er normalt på det pågældende marked. Omvendt er der dog ikke nogen begrænsning i, hvor stort overskuddet må være. Overskuddet bogføres ikke i Navision, men kan aflæses direkte i projektets bundlinje.

Til fastsættelse af minimumsoverskuddet, anvendes den markedsbestemte EBIT-margin, som beregnes af Økonomisekretariatet og offentliggøres på AU’s hjemmeside sammen med overheadsberegningen. Den markedsbestemte EBIT-margin varierer afhængigt af, hvilket marked man befinder sig i.

Ved at bruge EBIT-margien, tages der højde for skat og finansiering, idet den er et udtryk for andel af overskud før skat og finansiering. I forbindelse med udarbejdelse af priskalkulationen, kan EBIT-margien opfattes som en ”omkostning”.

Som det fremgår af [vejledningen til beregning af EBIT-margin](https://medarbejdere.au.dk/fileadmin/www.medarbejdere.au.dk/Institutter/AU_oekonomi/OEkonomimanual/Eksterne_projekter/IV/Notat_vedr._beregning_af_IV_OH_for_2022_final_version.DOCX), er denne vejledende og kan afviges ved særlige markedssituationer. Hvis der anvendes en anden EBIT-margien, skal den dokumenteres og arkiveret i Workzone på sagen.

**Efterkalkulation**

Der skal jævnfør vejledningen foretages en efterkalkulation, hvor AU foretager en regnskabsmæssig opfølgning på, om prisfastsættelsen for ydelsen har været korrekt. Endvidere skal prisen på hver enkelt ydelse som minimum justeres på baggrund af efterkalkulationen kombineret med viden om fremtidige økonomiske hændelser. Efterkalkulationen og den efterfølgende justering af prisen skal foretages mindst en gang om året.